google/wiki40b huggingface dataset:
Galactic Civilizations

Spillet

Spillet utspilles i et fremtids science fiction univers som er bebodd av flere forskjellige levende vesner. I 2128 fikk menneskene kontakt med det arceanske imperiet, og samarbeid mellom sivilisasjonene gjorde at romreiser, som før ble gjort via svært kostbare og spesielle porter, eller «star gates», nå ble mulig uten bruk av disse. For å fremme galaktisk handel ble teknologien delt - og det er i denne situasjonen spillet begynner, der alle de store sivilisasjonene har teknologien som skal til for å utforske og kolonisere ukjente solsystemer.
Målet i spillet er å dominere galaksen, enten via erobring, kulturell dominans, diplomati eller teknologisk overlegenhet.
Man begynner på én planet og må utforske og sende ut kolonister til andre planeter som er beboelige. Hver planet kan utbygges slik at produksjon, innbyggertall, økonomi eller kulturlivet får bedre vilkår. Romskip kan settes sammen av forskjellige komponenter som våpen, motor, og sensorer, avhengig av hvilket teknologisk nivå man har oppnådd.

Historie

Galactic Civilizations ble først utgitt i april 1993 av Brad Wardell, men OS/2 utgiveren betalte ikke Stardock, og det som reddet selskapet var to ting, utvidelsen Shipyards, som ble solgt for 15$ samt at IBM kjøpte lisens på Star Emperor, en utgave med militært fokus. I 1996 kom Galactic Civilizations 2 for OS/2, og i 1998 Galactic Civilizations Gold som ble det siste for OS/2.
I 1995 inngikk IBM en avtale med Microsoft om å bruke Windows 95 som operativsystem, og markedet for OS/2-spill forsvant gradvis, noe som gjorde at Stardock frem mot 2000 måtte bytte til Windows som plattform.

Mottagelse

Da PC utgaven kom i 2003 var Strategy First utgiver. Spillet var ventet å selge i underkant av 50000 eksemplarer, men med uventet drahjelp fra et lite vellykket Masters of Orion III solgte spillet over 150000 eksemplarer. På tross av suksessen førte en konkursbegjæring mot Strategy First til at Stardock heller ikke denne gangen fikk betalt for alle de solgte spillene, og de som de fikk betalt for fikk de 7$ for, og ikke forventede 10$.
Spillet fikk stort sett gode kritikker. Norske Gamer.no gav spillet 8/10, mens metacritic.com gir spillet 83/100.
Høyre Sonidbanner

Høyre Sonidbanner (苏尼特右旗; pinyin: Sūnítè Yòu Qí) er et banner (fylke) i byprefekturet Xilin Gol i den autonome region Indre Mongolia i Folkerepublikken Kina.
Fylket hadde 68 169 innbyggere i 1999.

Samferdsel

Kinas riksvei 208 fører gjennom området. Den begynner i Erenhot og fører via Jining og Datong og Taiyuan til Changzhi i provinsen Shanxi.
Hjørundfjorden

Skred og rasfare

Fjorden er ekstremt utsatt for ras av de fleste slag. Av de fem største kjente snøskred i Norge som har tatt flest liv, har tre rammet Hjørundfjorden eller sidearmen Norangsfjorden: 28 døde i Skylstadskredet 16. februar 1679, samme dag som 27 personer døde i Valsetskredet. 27 mistet livet da et skred fra fjellet Otóla rammet et brudefølge i tre båter på fjorden 1. januar 1770. I nyere tid mistet tre mennesker livet da skredet Korsen 19. februar 1968 utraderte grenda Rise i Bondalen, og sju i november 1971 ved Molaupen. Et stort steinskred i Norangsdalen skapte i 1908 Lygnstøylvatnet.

Næringer

I hovedsak er jordbruk og turisme næringsvei i området. Rundt fjorden ligger rundt 70 små vann. Et av disse er Tussevatnet, som har gitt navn til kraftselskapet Tussa. Formfin er en norsk møbelfabrikk lokalisert ytterst i fjorden i Hundeidvik på Hundeide. Fabrikken ble etablert i 1946.

Samferdsel

Bygdene Viddal, Leira, Bjørke og Finnes, innerst i fjordarmen Storfjorden, har veiforbindelse opp Skjåstaddalen med E39 Kvivsvegen i Volda kommune.   
Fergesambandet mellom Sæbø og Lekneset er en del av riksvei 655 Norangsdalen mellom Ørsta og Tryggestad i Stranda kommune. Denne strekningen betjenes også av en rute mellom Skår, Lekneset, Sæbø, Trandal og Standal. For de veiløse grendene Skår og Trandal er fergesambandet den eneste faste transportforbindelsen med omverdenen.
Fra Standal går det vei langs fjorden nordover til Festøy, hvor Hjørundfjorden går over i Storfjorden. Fra Festøy er det fergesamband til Solavåg på nordsiden av Storfjorden og til Hundeidvik i Sykkylven kommune på østsiden av Hjørundfjorden. E39 fortsetter videre langs Vartdalsfjorden mot Ørsta.

Etymologi

Fjordens navn kan komme av «sverd» (hjorr) da fjordens form kan sammenlignes med et sverd. En annen teori er at den er oppkalt etter Hjørungane. Dette er tre stener som ligger ytterst i fjorden. 
Fjordens navn har ofte blitt forvekslet med Hjørungavåg. Dette har ført til usikkerhet om hvor Jomsvikingslaget sto, med blant annet teorier om at Bue Digres gull skulle ha blitt gravet ned på Bjørke. Innerst i Hjørundfjorden på Bjørke ble det også utført leting og utgravning for å bevise teorien, uten at dette lyktes.
Master i rettsvitenskap

Master i rettsvitenskap er en akademisk grad (mastergrad) i rettsvitenskap i Norge. Graden «master i rettsvitenskap» er beskyttet og kan kun tildeles av Universitetet i Oslo, Universitetet i Bergen og Universitetet i Tromsø – Norges arktiske universitet. Profesjonsstudiet som fører frem til master i rettsvitenskap er normert til fem år. I dagligtale er det normalt å omtale en person med mastergrad i rettsvitenskap som jurist.
Ved norske universiteter har mastergraden i rettsvitenskap erstattet den tidligere juridiske kandidatgraden cand.jur., noen ganger kalt juridisk embetseksamen. Graden cand.jur. var i bruk i Danmark og Norge fra 1736, og ble i Norge utfaset i perioden 2004–2007 samtidig med overgangen fra et seksårig til femårig jusstudium.
Mastergrad i rettsvitenskap kvalifiserer til å praktisere som jurist i en rekke ulike embeter og stillinger. For enkelte norske embeter, stillinger og verv stiller lovgivningen krav om at det kun kan utnevnes, ansettes eller velges personer med master i rettsvitenskap eller cand.jur. Dette gjelder blant annet for embete som dommer, riksadvokat og statsadvokat, for stilling som dommerfullmektig, og for verv som sivilombudsmann. Videre er det som hovedregel kun personer med master i rettsvitenskap eller cand.jur. som kan få norsk advokatbevilling eller autorisasjon som advokatfullmektig. Det er imidlertid også mulig å få norsk advokatbevilling eller autorisasjon som advokatfullmektig på bakgrunn av juridisk utdannelse fra en utdanningsinstitusjon i en annen EØS-stat enn Norge.
Kiruna kommune

Språk

Samisk, meänkieli og finsk har status som offisielle minoritetsspråk i kommunen, og Kiruna er sammen med nabokommunen Gällivare de to eneste svenske kommunene med tre offisielle minoritetsspråk.

Geografi

Sveriges høyeste fjell Kebnekaise ligger i kommunen, 70 kilometer vest for Kiruna. Det finnes over 6000 innsjøer og vann i kommunen, den største er den over sju mil lange Torneträsk. De to største vassdragene i kommunen er Torneälven og Kalixälven. Sveriges nordligste elv, Könkämäälven og Muonioälven utgjør grensa mot Finland. Nasjonalparkene Abisko og Vadvetjåkka ligger innenfor kommunegrensene, det samme gjør ni naturreservat.
Toy Story

Handling

Filmen begynner med at lekene har et møte for å diskutere den kommende flyttingen som Andys familie skal gjennomføre. På slutten av møtet annonseres det at det i dag er Andys fødselsdag. Dette resulterer i tumulter blant lekene. Alle er redde for å bli erstattet. Woody forholder seg selvfølgelig rolig siden han er Andys favorittleke og aldri forventer å bli erstattet av en annen favorittleke.
Til slutt, for å roe alle ned, sender Woody en rekognoseringstropp av små grønne lekesoldater for å spane på festen. Det kommer ingen nye leker før mor trekker fram en ny eske, men soldatenes kommunikasjon streiker, og vi kan ikke høre hva som er i den siste gaven, bare at barna kommer opp trappen. Alle lekene skyndter seg på plassene sine før Andy kommer tilbake på rommet.
Da Andy ankommer blir Woody dyttet ned fra plassen sin på midten av sengen, og ned på gulvet, slik at han kan gi plass til den nye leken. Med en gang barna forlater rommet for å spise kake, klatrer Woody tilbake på sengen for å se hva han er byttet ut med. Den nye, mystiske leken er den berømte Buzz Lightyear actionfiguren.
En konflikt oppstår mellom Woody og Buzz på grunn av Woodys sjalusi på at Buzz har tatt over som favorittleke, og hans irritasjon rundt det faktum at Buzz ikke vet at han er en leke. Denne konflikten fører til at Woody og Buzz ender opp i en situasjon der den eneste løsningen er å samarbeide.
Kalhammaren

Kalhammaren var sammen med Skansen, Stavanger bys befestninger mot angrep fra sjøen, med kanoner og vakttårn. Det tjente både som utsiktspost og skytterstilling mot skip som kom nordfra inn mot Vågen. 
Den var plassert på et nes i Bjergsted i Stavanger. Det var bratte fjellskrenter på sjøsiden opp mot anlegget. 
Siden har en brukt området til Stavanger sjømannsskole, og i dag til Stavanger offshore tekniske skole.

Senere bruk

I 1843 ble vakthuset brukt som bolig for en av byen fattige familier. I 1865 brant vakthuset, en gris og to katter ble drept. Vakthuset ble ikke bygget opp igjen. 
Kalhammeren har nå i mange år vært brukt som skoler.
Sundance filmfestival

Sundance filmfestival er en filmfestival i USA med fokus på uavhengig film, dvs. film produsert av andre enn de store studioene. Den er den største av sitt slag i USA, og den blir avholdt årlig i byene Park City, Salt Lake City og Odgen i Utah, samt på Sundance Ski Resort. Festivalen består av flere konkurrererkategorier innen dramatiseringer og dokumentarer. I tillegg blir det vist filmer utenfor programmet.

Historie

Festivalen startet i 1973 som Utah/US Film Festival, i et forsøk på å lokke filmskapere til staten Utah. Hovedfokuset i festivalen var å presentere en rekke retrospektive filmer, samt paneldebatter med filmskapere. En del av festivalen var også dedikert til filmer lagd utenfor studiosystemet, såkalte uavhengige filmer.
Opp gjennom årene var flere ting med på å øke oppmerksomheten mot festivalen. Først at skuespiller Robert Redford, som selv bodde i Utah, ble involvert i festivalen ved å bli festivalens første formann. Senere ble festivalen flyttet fra september til januar, etter råd fra regissør Sydney Pollack, siden man da kunne utnytte skisenteret på stedet i å tiltrekke seg oppmerksomhet fra Hollywood.
I 1985 ble driften av festivalen tatt over av Sundance Institute, en nullprofittorganisasjon som jobbet for å hjelpe uerfarne filmmakere, og i 1991 skiftet festivalen navn til det nåværende Sundance. Instituttet hjelper filmskapere gjennom paneldebatter og mulighet for å jobbe i workshops. 
Imidlertid ble ikke festivalen sett på som en viktig festival før etter 1989. 1989 var året da Steven Soderbergh hadde premiere på sin Sex, løgner og videotape. Filmen ble veldig populær da den ble vist på festivalen, og distribusjonsrettighetene ble kjøpt opp av Miramax Films. Filmen, som hadde et budsjett på $1,2 millioner, endte med å spille inn nesten $25 millioner etter at Miramax presenterte den nasjonalt. Studioene begynte dermed å få øynene opp for festivalen som en måte å skaffe seg billige suksesser på, og trykket på festivalen økte. Ut over 90-tallet økte antall visninger, og publikumstallet steg. På denne tiden fikk regissører som Kevin Smith (Clerks.), Robert Rodriguez (El Mariachi), Quentin Tarantino (De hensynsløse) og Jim Jarmusch (Dead Man) sine gjennombrudd på festivalen.
I øpet av de siste ti årene har imidlertid festivalen blitt offer for mange kommersielle fremstøt, ved at selskaper setter opp stands og lager happenings under festivalen. Festivalledelsen har oppfordret selskapene til heller å sponse dem, slik at de støtter formålet med festivalen. Festivalen har også blitt et «se og bli sett»-sted, til forargrelse fra de som er der for filmene, og tiltrekker seg årlig kjendiser som Ashton Kutcher, Demi Moore og Britney Spears.
Festivalen har fått sitt navn etter «The Sundance Kid», Robert Redfords rollefigur i filmen Butch Cassidy and the Sundance Kid.
Kryptokalvinisme

Kryptokalvinisme (avledet av gresk kryptos som betyr skjult, det vil si den skjulte kalvinisme) er en form for lutherdom med elementer av kalvinisme. 
Friedrich III av Pfalz fikk utferdiget Heidelberg-katekismen som bidro til å utbrede denne oppfatning. Særlig i Sachsen ble kryptokalvinisme bekjempet.

Beskrivelse

Kryptokalvinisme ble utbredt i siste halvdel av 1500-tallet. En viktig ting for denne isme er nattverden, og troen på at Jesus er til stede i dennes brød og vin, men bare slik som det ble påstått at Philipp Melanchthon hevdet, nemlig at kun de troende mottar Kristus. 
Begrepet har altså brodd mot på de tyskere (og andre) som ble mistenkt for å i smug innføre den kalvinistiske nattverdslæren. Det var særlig blant Melanchthons disipler at man så denne retning videreført under økt kalvinistisk innflytelse særlig blant teologene i Wittenberg. Disse framla i 1571 for August I av Sachsen den kryptokalvinistiske oppfatning i bare tilsynelatende lutherske former i Consensus Dresdensis. Senere skulle kryptokalvinistne bli undertrykt til fordel for den lutherske ortodoksis oppfatning av den rene lære, først i 1574 og endelig etter Nicolaus Crells fall i 1591.
I 1579 ble den danske teolog Niels Hemmingsen avsatt fra sit embede på Københavns Universitet etter anklage for kryptokalvinisme.
Erik Thorsby

Virke

Thorsby er utdannet lege ved Universitetet i Oslo der han avla avgangseksamen i 1963. I 1969 avla han den medisinske doktorgrad.
Thorsby innførte vevstyping og transplantasjonsimmunologi som fagfelt i norsk medisin, bl.a. for å finne frem vevstypeforlikelige givere og mottakere ved transplantasjoner. r. Han var også med på å ta initiativet til Scandiatransplant, den nordiske samarbeidsorganisasjonen for organtransplantasjoner .
Han har arbeidet ved Ullevål universitetssykehus og Rikshospitalet. Han etablerte Vevstypelaboratoriet på Rikshospitalet i 1970, som senere ble til Institutt for transplantasjonsimmunologi. Thorsby var leder av instituttet fra 1970 til 1998. I 1983 ble han professor ved Universitetet i Oslo. Han har også vært avdelingsoverlege ved Immunologiske institutt, der han var instituttleder fra 1998 til 2006. Fra 1989 til 1990 var han dekanus ved Det medisinske fakultet ved Universitetet i Oslo. Thorsby ble i 2002 president i European Federation for Immunogenetics.
Thorsby har drevet en omfattende forskning innen immunologi, særlig om HLA-molekyler og transplantasjonsimmunologi. Han har også forsket på det genetiske opphavet til urbefolkningen på Påskeøya. En DNA-studie som ble publisert i 2014 bekreftet at den genetiske bakgrunnen hos Påskeøya-folket i hovedsak er polynesisk, med 16 % europeisk innslag og 8 % fra amerikanske urfolk. Innslaget av arvemateriale fra amerikanske urfolk ble datert til perioden 1280–1495, lenge før europeernes ankomst til øya i 1722.

Utmerkelser

Kongen utnevnte i 2004 Thorsby til kommandør av St. Olavs Orden «for sin forskningsinnsats innen transplantasjonsimmunologi.» Han har mottatt Anders Jahres medisinske pris for yngre forskere og Norges almenvitenskapelige forskningsråds pris for fremragende forskning. Thorsby ble i 1992 innvalgt som medlem av Det Norske Videnskaps-Akademi.
Diphrontis

Utseende

Middelsstore, matte gullbasser. Oversiden er spraglet i brunrødt, brunt, gult og svart.

Levevis

Artene holder til i tropisk skog.

Utbredelse

Slekten er utbredt i Vest-Afrika (Kamerun, Angola).
Tørrfôr

Tørrfôr er tørt fôr til dyr. Tørrfôr i sammenheng med mindre husdyr er små pellets som er spesiallaget for hver dyreart. Tørrfôr i landbruket er gressvekster som blir slått ute på jordene, og som blir liggende til fôret har av mellom 7 og 17 prosent vanninnhold. Det varierer med hvor heldig bonden er med været.
Det mest brukte tørrformiddelet i Norge er høy og halm. Tørrfôr, særlig høy, blir brukt til dyrefôr, men både høy og halm er godt egnet til talle og for å skape et godt og varmt miljø for dyrene.
Tørrfôret er så tørt at det trekker til seg mye veske.
Surguja (distrikt)

Demografi

Ved folketellingen i 2011 var det 2 361 329 innbyggere i distriktet, mot 1 972 094 i 2001. Den urbane befolkningen utgjør 10,38 % av befolkningen.
Barn i alderen 0 til 6 år utgjorde 15,75 % i 2011 mot 19,16 % i 2001. Antallet jenter i den alderen per tusen gutter er 955 i 2011 mot 977 i 2001.
Lugnasad

Lugnasad (gammelirsk: Lughnasadh [luɣnəsəð]; irsk: Lá Lúnasa; skotsk-gælisk: Lùnastal; Mansk: Luanistyn) er en tradisjonell gælisk festdag som blir feiret 1. august, oppkalt etter guden Lug. Måneden august, Lúnasa på irsk, er oppkalt etter denne festen. Festen var en fest for innhøstning, og var en av de fire festdagene, sammen med samhain (1. november), imbolc (1. februar) og bealtaine (1. mai).
Lugnasad er fortsatt en festdag i Irland og noen få andre steder i Europa. Den markeres med bålbrenning og dans.
1. august er nasjonaldag i Sveits, og blir ofte feiret med bål. Feiringen kan ha sammenheng med de opprinnelig keltiske innbyggerne i området, kjent som helvetii. Også i Nord-Italis, som i Canzo, har man lignende fester.
Høytiden blir også feiret av tilhengerne av enkelte moderne paganitiske religioner, som wicca. Den blir da markert i begynnelsen av august på den nordlige halvkule, og i begynnelsen av februar på den sydlige.
Färingsö

Färingsö, eller Svartsjölandet, er ei øy i Mälaren, i landskapet Uppland i Sverige. Den tilhører Ekerö kommune i Stockholms län. Øya omgis av Långtarmen i vest og Lövstafjärden, Lambarfjärden og Mörbyfjärden i øst. Med et areal på 82,02 km² er Färingsö Sveriges nest største innsjø-øy etter Selaön. På vestsida av øya ligger tettstedet Stenhamra.

Historie

Färingsö ble tidlig et sted for kongelige eiendommer. Mest kjent er Svartsjö med dagens Svartsjö slott, en rokokkobygning fra 1700-tallet. Svartsjö ble et kongelig slott allerede midt på 1300-tallet, og da Gustav Vasa oppførte sitt steinslott her ble Svartsjö en betydningsfull del i hans rike. På slutten av 1600-tallet brant slottet ned og ble senere erstattet av det nåværende lyst- og jaktslottet til dronning Ulrika Eleonora, oppført etter tegninger av Carl Hårleman. På 1800-tallet forfalt slottet og like før sekelskiftet i 1900 ble det omgjort til fengsel. Fengselsdriften ble avviklet først på 1960-tallet, og Svartsjö slott er i dag blitt restaurert. I og med den sterke kongelige dominansen på Färingsö ble det, i motsetning til på naboøya Ekerön, ikke etablert noen større herregårder der, og det ble i stedet de mange husmannsplassene som ga Färingsö sin karakter.
Norwegian Wood 2007

Norwegian Wood ble i 2007 arrangert for 16. gang fra 14. til 17. juni med over 20 000 besøkende.

Underwood

PostScriptum, Yoyoyo Acapulco, Rover, Caligvla's Sisters

Underwood

StMorritz, Dobbelmono, NoTorso, Pulverhund
CONCACAF-mesterskapet for kvinner 1998

CONCACAF-mesterskapet i fotball for kvinner (CONCACAF's Women's Championship) i 1998 var den fjerde turneringen for kvinnelandslag knyttet til CONCACAF, og ble spilt mellom 28. august og 6. september 1998. Det var også kvalifisering til VM i USA året etter. Ettersom USA allerede var automatisk kvalifisert som verter, stilte de ikke i turneringen. Dette er den hittil (2009) eneste turneringen USA ikke har stilt i. Turneringen ble vunnet av Canada, som dermed kvalifiserte seg. Mexico kom til finalen, og kom til kvalifiseringsspill mot Argentina om plass i VM. Dette mesterskapet var det siste mesterskapet under det gamle navnet «Women's Championship». Fra og med 2000 het det «Women's Gold Cup».
Big Foot

Dyktig forhandler

Som høvding var Big Foot regnet som en stor mann av fred og kjent blant sitt folk for sin politiske og diplomatiske suksess. Han var dyktig til å dempe konflikter mellom rivaliserende parter, men også kjent for sitt mot til å drepe bjørner.

Allianse med Sitting Bull og Crazy Horse

I 1870-årene allierte han seg med Sitting Bull og Crazy Horse mot U.S Army, men kom ikke ut i strid med dem i krigen i 1876–1877. Miniconjou Lakotaene led svært under Black Hills krigen, som de overgav seg til etterhvert. Etter at Siouxindianerne tapte i Black Hills, oppfordret Big Foot sine tilhengere til å adoptere den hvite manns levemåte, men å beholde Lakota-språket og deres kulturelle arv.

Reservat

Etter Siouxkrigen, plasserte den amerikanske regjering Miniconjou-indianerne i Cheyenne River reservatet i Sør-Dakota. Big Foot oppmuntret folket sitt til å tilpasse seg livet i reservatet ved å utvikle jordbruk og å opprette skoler for Lakota-barn. Big Foot uttalte også at folket hans skulle forholde seg fredelig mot hvite nybyggere.

Reisen fra reservatet

Etter at Sitting Bull ble drept i Standing Rock reservatet i 1890, flyktet tilhengerne hans til Sitting Bulls halvbror, Big Foot. I desember 1890 dro Big Foot sørover til Pine River reservatet etter en invitasjon fra høvding Red Cloud i frykt for arrestasjon og represalier fra regjeringen mot ham, og hans nye tilhengere. Red Cloud håpet at hans venn kunne hjelpe med å skape fred. Big Foot på sin side, håpet også han kunne finne fred i Pine River, og hadde ingen intensjoner om å slåss da de flyktet. De hadde også et hvitt flagg på reisen. Han pådro seg lungebetennelse underveis.

Fredelig overgivelse

Den 28. desember 1890 tok det 7. kavaleri indianerne igjen. Big Foot som var syk av lungebetennelse, gav seg uten noen som helst stridigheter. Kavaleriet tok ham og hans følge i varetekt og eskorterte dem til et sted nær Wounded Knee Creek, hvor de slo leir. Leirplassen var satt opp fra før med et lager og tømmerhytter.
Kairo Nord kraftverk

Kairo Nord kraftverk enhet 1-2 er et kombinert oljekraftverk og gasskraftverk ved Kairo i Egypt. Det har en installert produksjonskapasitet på 1559 MW, fordelt på 2 (4+2) blokker / turbiner. Anlegget ble påbegynt omkring 2004, fikk første turbin installert i 2005 og stod ferdig i 2008. Brenselkilden er naturgass og olje.
Tulun

Tulun (russisk: Тулун) er en by i Irkutsk oblast i Russland. Den ligger ved elva Ija (i Angaras nedbørfelt), rundt 350 km nordvest for Irkutsk. Innbyggertall: 51 848 (folketelling 2002), 52 903 (folketelling 1989).
Tulun ble grunnlagt på andre halvdel av 1700-tallet som en landsby i Ijadalen. Den fikk bystatus to ganger: først i 1922 (til 1924) og så i 1927.
Det ligger en hydrolysefabrikk i byen.
Svensby

Svensby (tidligere Svendsby) er ei bygd i Lyngen kommune i Troms. Den ligger på østsida av Ullsfjorden, rundt 25 km vest for Lyngseidet.
Svensby er tradisjonelt ei jordbruksbygd, med sammenhengende gårdsbebyggelse fra Indre berg i sør til Ulsnes i nord. Øst for bygda strekker lave skogsområder seg inn til foten av de imponerende fjellene i Lyngsalpan.
Bygda ligger ved fylkesvei 91, som starter på Lyngseidet, med fergeforbindelse over Ullsfjorden, til Breivikeidet i Tromsø kommune. Fra Svensby går Fv312 nordover til Russelv i Nord-Lenangen.
Svensbyområdet var før 1964 en del av Ullsfjord kommune, men 1. januar 1964 ble området, som da hadde 171 innbyggere, slått sammen med fastlandsområdet i Karlsøy og den daværende Lyngen kommune til den nye storkommunen Lyngen. Resten av Ullsfjord kommune ble sammen med Tromsøysund kommune innlemmet i den nye Tromsø kommune